Okresná prokuratúra Ružomberok 
Dončova 8, 034 53 Ružomberok 1

Číslo: 2 Pv 155/15/5508	Ružomberok, 12.10.2015
EEČ : 2-42-112-2015

U Z N E S E N I E

Trestná vec:	obv. XXXXX 
Trestný čin:	Prečin Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátor Okresnej prokuratúry Ružomberok

Podľa § 220 odsek 1 Trestného poriadku schvaľujem zmier uzavretý medzi:
obvineným: 
1. XXXXX
	dátum narodenia: XXXXX
	miesto narodenia: XXXXX 
	trvalé bydlisko: XXXXX
	väzba: nie
a
poškodenou:  
1. REGION LIPTOV, Oblastná organizácia CR, 42219906 
	sídlo: Štúrova 1989/41, 031 01 Liptovský Mikuláš, Slovensko
	v zastúpení: Ing. Anastázia Mičková 
Obsahom zmieru je:
Výška nahradenej škody alebo škody, na náhradu ktorej sa obvinený zaviazal: 590,- € 
Peňažná suma určená na všeobecne prospešné účely: 50,- € 
Konkrétny adresát peňažnej sumy určenej na všeobecne prospešné účely: Občianske združenie Hrabovčan, Hrabovská cesta č. 2, Ružomberok, IČO: 37976214
Suma odovzdaná štátu na peňažnú pomoc obetiam trestnej činnosti: 50,- €  

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného    
1. XXXXX
	dátum narodenia: XXXXX
	miesto narodenia: XXXXX 
	trvalé bydlisko: XXXXX
	väzba: nie
ktorý je trestne stíhaný pre trestný čin:
- Prečin Krádež podľa § 212 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

realizované policajtom Obv.odd. PZ Liptovská Teplá pod spisovou značkou ORP-245/LT-RK-2015.

na tom skutkovom základe, že: 
v presne nezistený deň v období od 06.05.2015 do 15.00 h dňa 10.05.2015 z reklamnej plochy stojana, nachádzajúceho sa v obci Ivachnová pri ceste č. I/18, cca 200 m od výjazdu na diaľnicu odcudzil 2 ks reklamné pútače rozmerov 9,3 x 3,6 m s reklamou pre Kúpele Lúčky tým spôsobom, že pomocou vysokozdvižnej plošiny tieto pútače z reklamnej plochy zvesil a následne ich odniesol do skladu svojej firmy, čím spôsobil ich majiteľovi spoločnosti REGION LIPTOV, Oblastná organizácia CR, Liptovský Mikuláš, IČO: 42219906, priamu škodu vo výške 724,80 Eur a následnú škodu vo výške 590,- Eur.   
 
Odôvodnenie:

Poverený príslušník Obvodného oddelenia PZ v Liptovskej Teplej  uznesením č. ČVS:ORP-245/LT-RK-2015 z 11.05.2015 podľa § 199 ods. 1 Trestného poriadku  začal trestné stíhanie vo veci  prečinu krádeže podľa § 212 ods. 1 Trestného zákona a ďalším uznesením č. ČVS:ORP-245/LT-RK-2015 zo 17.06.2015 podľa §  206 ods. 1 Trestného poriadku vzniesol XXXXX obvinenie z uvedeného prečinu, ktorého sa mal dopustiť na tom skutkovom základe,  ako je popísaný vo výrokovej časti tohto uznesenia. 

	Po skončení skráteného vyšetrovania poverený príslušník PZ predložil na tunajšiu prokuratúru vyšetrovací spis s návrhom na podanie obžaloby. Jeho preskúmaním som zistil nasledovný skutkový stav:

	XXXXX ako obvinený pri výsluchu dňa 26.06.2015 odmietol ku skutku vypovedať s tým, že k veci sa vyjadril vo svojej svedeckej výpovedi z 12.05.2015 a nemá viac čo dodať, pričom s možnosťou uzavretia zmieru a zastavenia trestného stíhania podľa § 220 Trestného poriadku i podmienečného zastavenia trestného stíhania podľa § 216 Trestného poriadku súhlasil. Ako svedok sa pri výsluchu dňa 12.05.2015 priznal k spáchaniu skutku, za ktorý mu bolo neskôr vznesené obvinenie, keď uviedol, že reklamné pútače zobral, a to z dôvodu, že XXXXX mu nezaplatil za ich nainštalovanie a tým ho chcel donútiť, aby mu za ich montáž zaplatil.

	Okrem priznania obvineného mu bol predmetný skutok preukázaný najmä svedeckou výpoveďou Ing. Anastázie Mičkovej – splnomocneného zástupcu poškodenej spoločnosti REGION LIPTOV, Oblastná organizácia CR, Liptovský Mikuláš a zápisnicou o vydaní veci z 12.05.2015, ktorá dokazuje, že obvinený uvedeného dňa vydal policajtovi odcudzené dva reklamné pútače o rozmeroch 9,3 x 3,6 m s reklamou pre Kúpele Lúčky, ktoré boli dňa 19.05.2015 vrátené poškodenej spoločnosti. Skutok je preukázaný nepriamo aj svedeckou výpoveďou XXXXX, zápisnicou o ohliadke miesta činu s fotodokumentáciou, faktúrami a ďalšími listinnými dôkazmi. 

XXXXX svojím konaním naplnil všetky zákonné znaky skutkovej podstaty prečinu krádeže podľa § 212 ods. 1 Trestného zákona, pretože si prisvojil cudziu vec tým, že sa jej zmocnil a spôsobil tak malú škodu, ktorou sa v zmysle  § 125 ods. 1 Trestného zákona rozumie škoda prevyšujúca sumu 266,- Eur. Za prečin krádeže podľa § 212 ods. 1 Trestného zákona možno uložiť trest odňatia slobody až na 2 roky.

	Ako ďalej vyplýva z vyšetrovacieho spisu, konkrétne z odpisu registra trestov a z Ústrednej evidencie priestupkov MV SR, obv. XXXXX doteraz bol od roku 2000 jedenkrát súdne trestaný v roku 2003, ale toto odsúdenie má zahladené a hľadí sa na neho, ako keby nebol odsúdený. V minulosti bol postihnutý len za dopravné priestupky blokovou pokutou. Podľa správy o povesti Mesta Ružomberok obvinený vmieste trvalého bydliska nie je bližšie hodnotený.

	K možnostiam mimosúdneho skončenia trestného stíhania sa Ing. Anastázia Mičková ako splnomocnenec poškodeného pri jej výsluchoch v prípravnom konaní vyjadrila, že súhlasí so zmierom za predpokladu náhrady škody, ktorú voči obvinenému uplatnila vo výške 590,- Eur za opätovné zavesenie bilboardov a nájom reklamnej plochy za 2 týždne, kedy bilboardy neboli po ich odcudzení na pôvodnom mieste. 

Probačný a mediačný úradník Okresného súdu Ružomberok na základe môjho pokynu z 20.08.2015 vykonal mediáciu a o jej  výsledku mi dňa 30.09.2015 podal správu. Z nej vyplynulo, že obv. XXXXX v rámci mediácie dňa 21.09.2015 v prítomnosti splnomocnenca poškodeného Ing. Anastázie Mičkovej vyhlásil, že spáchal skutok, za ktorý je stíhaný, pričom jeho vyhlásenie bolo vykonané slobodne, vážne a zrozumiteľne. Obvinený s poškodenou spoločnosťou REGION LIPTOV, Oblastná organizácia CR, Liptovský Mikuláš, zastúpenou Ing. Anastáziou Mičkovou, dňa 21.09.2015 uzavrel zmier, ktorého obsahom bol jeho záväzok na náhradu škody vo výške 590,- Eur, pričom splnomocnenec poškodeného pri uzavretí zmieru vyhlásil, že voči obvinenému nemá ani nebude mať žiadne ďalšie nároky na odškodnenie. Obvinený sumu 590,- Eur dňa 28.09.2015 poukázal na bankový účet č. SK6409000000000056719698. Obvinený pri uzavretí zmieru zároveň na účet tunajšej prokuratúry zložil peňažnú sumu 100,- Eur, určenú   na   všeobecne  prospešné účely.  Túto   sumu považujem  za primeranú závažnosti spáchaného trestného činu s prihliadnutím na osobné a majetkové pomery obvineného a tiež na mieru, akou bol trestným činom dotknutý verejný záujem. Obvinený určil za adresáta peňažnej sumy stanovenej pre všeobecne prospešné účely Občianske združenie Hrabovčan, Hrabovská cesta č. 2, Ružomberok, IČO: 37976214, číslo účtu: SK3109000000000333804090, ktorému bude poukázaná peňažná po suma 50,- Eur a zároveň bude rovnaká peňažná suma 50,- Eur poukázaná na peňažnú pomoc obetiam trestnej činnosti. 

	Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito, nahradil škodu, pokiaľ  bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom,  a zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely a táto peňažná suma nie je zrejme neprimeraná závažnosti spáchaného činu a vzhľadom na povahu a závažnosť spáchaného činu, na mieru, akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci. 

	Podľa § 223 ods. 2 Trestného poriadku pri určení adresáta peňažnej sumy určenej na všeobecne prospešné účely je súd a v prípravnom konaní prokurátor viazaný obsahom dohody o zmieri medzi obvineným a poškodeným. 

	Podľa § 224 Trestného poriadku peňažnú sumu na všeobecne prospešné účely možno určiť obciam a iným právnickým osobám so sídlom na území Slovenskej  republiky   na   financovanie   vedy,   vzdelania,   kultúry,   školstva, požiarnej ochrany, podporu a ochranu mládeže, sociálne, zdravotné, ekologické, humanitárne, charitatívne účely, registrovaným cirkvám a náboženským spoločnostiam, športovým a telovýchovným spoločnostiam, ako aj štátu na peňažnú pomoc poškodeným podľa osobitného zákona. Z peňažnej sumy určenej na všeobecne prospešné účely musí obvinený určiť aspoň 50 % štátu na peňažnú pomoc poškodeným podľa osobitného zákona.

	Vzhľadom na skutočnosť, že v prípravnom konaní boli splnené všetky zákonom stanovené podmienky na schválenie zmieru a súčasné zastavenie trestného stíhania vedeného proti obv. XXXXX a takýto postup považujem za dostačujúci na to, aby si obvinený uvedomil protiprávnosť svojho konania, rozhodol som tak, ako je uvedené vo výrokovej časti tohto uznesenia.

Poučenie:
Proti tomuto uzneseniu nie je prípustná sťažnosť. 

	JUDr. Milan Mikuláš 
	 prokurátor